Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од А.Д од Скопје, поднесена против Министерството за замјоделство, шумарство и водостопанство, по предметот Барање за пристап до информации од јавен карактер, на 05.12.2024 година, го донесе следното

**Р Е Ш Е Н И Е**

1. Жалбата изјавена од А.Д. од Скопје, поднесена против Министерството за замјоделство, шумарство и водостопанство, заведена во Агенцијата под бр.08-325 на 25.11.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

А.Д. од Скопје, како што е наведено во Жалбата, на 05.11.2024 година поднел Барање за пристап до информации од јавен карактер до Министерството за замјоделство, шумарство и водостопанство, со кое побарал електронски запис од следните информации:

 „Државниот службеник назначен на позиција Државен секретар Д.И.Л. со допис број 02-10059/3 од 05.11.2024 година до државниот управен инспектор Е.К. има доставено Известување во врска со Иницијативата за покренување на дисциплинска постапка а кои се однесуваат на Ип1 број 11-1207 од 30.09.2024 година и Ип1 бр.11-1207 од 01.10.2024 година а кои се однесуваат на М.С. – Помлад соработник за следење на развој на човечки ресурси и Г.Ј. – Помлад соработник за анализа и обработка на податоци одобласта продажба на земјоделско земјиште во државна сопственост и тоа за неизвршување, несовесно, ненавремено и небрежно вршење на службена должност со што е сторена повреда на работните задачи, службена должност и угледот на институцијата. Со оглед на фактот дека државниот секретар изрекол опомена за административните службеници М.С. и Г.Ј. изрекол писмени опомени барам да ми ги доставите изречените дисциплински мерки“.

 Министерството за земјоделство, шумарство и водостопанство на ова Барање одговорило со Известување Уп02-37/2024 од 14.11.2024година, во кое стои: „Ве известуваме дека бараните информации не се од јавен, туку од личен интерес и дека истите се составен дел на персонално досие на вработен и не претставуваат информации од јавен карактер согласно Законот за слободен пристап до информации од јавен карактер“.

 Незадоволен од добиеното Известување, Барателот на информации во законски предвидениот рок поднесе Жалба, заведена во архивата на Агенцијата под бр.08-325 на 25.11.2024 година.

 Агенцијата со електронски допис бр.08-325 од 25.11.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

 На 28.11.2024 година Имателот на информации до Агенцијата достави Одговор на жалба бр.Уп 02-37/2024 од 28.11.2024 година, во кој е наведено дека „По пристигнувањето на Барањето... Министерството за земјоделство, шумарство и водостопанство, како имател на информации утврди дека не постои јавен интерес за достапноста на бараните информации, а барателот во жалбата со ништо не го потврдува спротивното...имателот утврди дека нема основ за да се постапи согласно член 20 став 1 од Законот за слободен пристап до информации од јавен карактер...барателот своите права и интереси може да ги остварува согласно друг материјален закон на барање на друга институција или судска постапка“.

Исто така, Имателот на информации на 03.12.2024 година, по електронски пат, до Агенцијата достави и „дополнување“ на Одговор на жалба бр.Уп 02-37/2024 од 28.11.2024 година, во кое наведува дека „Барателот на информации А.Д. е вработен во Министерството за замјоделство, шумарство и водостопанство, кој по добивање на Решение за распоредување и определување на плата на административен службеник А.Д. бр.04-8275/1 од 14.08.2024 година, до Државниот управен инспекторат доставува Иницијатива за вршење на вонреден инспекциски надзор ИП1 бр.11-1207 од 16.09.2024 година и дополненија на Иницијативата од 24.09.2024 година и 26.09.2024 година. Управниот инспектор при Државниот управен инспекторат постапувајќи по Иницијативата презема инспекциски дејствија и поднесува Иницијатива за покренување на дисциплинска постапка бр.02-10059/1 за административните службеници М.С...и Г.Ј....Горенаведената информација ја доставуваме со цел докажување на личниот интерес на Барателот на информацијата, неговата поврзаност со постапката, поради која Имателот смета дека бараната информација не претставува информација од јавен карактер“. Во прилог на дописот се доставени фотокопии од Решение за распоредување и определување на плата на административен службеник А.Д. бр.04-8275/1 од 14.08.2024 година, Иницијатива за покренување дисциплинска постапка до Државниот управен инспекторат поднесена од страна на А.Д. заведена под бр.ИП1 бр.11-1207 од 30.09.2024 година и Записник и иницијатива за покренување на дисциплинска постапка изготвени од Државниот управен инспекторат и заведени под бр.ИП1 бр.11-1207 од 01.10.2024 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

По разгледувањето на Жалбата и расположливите списи во врска со предметот, Агенцијата утврди дека Имателот на информации не постапил правилно согласно одредбите од Законот за слободен пристап до информации од јавен карактер.

Согласно член 20 став 1 од Законот за слободен пристап до информации до јавен карактер „Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Во конкретниот случај, Имателот на информации наместо со решение, кое ги содржи сите елементи наведени во член 88 од Законот за општата управна постапка, пристапот до бараните документи го одбил со Известување дека: “истите се дел од персонално досие на вработен“.

Агенцијата му укажува на Имателот на информации дека одбивање на пристапот до бараната информација може да се спроведе само врз основа на исклучоците утврдени таксативно во член 6 став 1 од Законот за слободен пристап до информации од јавен карактер.

Што се однесува до наводите на Одговорот на жалба бр.Уп 02-37/2024 од 28.11.2024 година дека: “Министерството за земјоделство, шумарство и водостопанство, како имател на информации утврди дека не постои јавен интерес за достапноста на бараните информации“ и наводите во Известувањето Уп02-37/2024 од 14.11.2024година дека: “бараните информации не се од јавен, туку од личен интерес“, Агенцијата му укажува на Имателот на информации дека, согласно член 3 став 3 точка 3 од законот за слободен пристап до информации од јавен карактер “барател на информација“ е секое правно и физичко лице без дискриминација по која било основа, на начин и под услови утврдени со овој и друг закон, а согласно член 16 став 5 од истиот Закон, барателот не е должен да го образложи барањето, но е потребно да наведе дека се работи за барање за пристап до информации.

Во конкретниот случај, доколку Имателот на информации утврдил дека бараната информација претставува исклучок нормиран во член 6 став 1 од Законот за слободен пристап до информации од јавен карактер, должен бил да донесе решение со кое жалбата ќе ја одбие согласно член 20 став 1 од истиот Закон, по спроведување на задолжителниот Тест на штетност, како задолжителна постапка, со која се утврдува кој е интерес кој се заштитува.

Горенаведената должност произлегува од членот 6 став 3 од Законот за слободен пристап до информации од јавен карактер, во кое е наведено дека: “По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

При повторното постапување по предметот, Имателот на информации е должен одново да го разгледува Барањето на Барателот и да постапи согласно укажувањата на Агенцијата согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**